9เดือนฝรั่งถือหุ้นไทย3.6ล้านล.
ตลท.เผย 9 เดือนต่างชาติถือครองหุ้นไทย 3.6 ล้านล้าน ทำสถิติสูงสุดรอบ 3 ปี ยุโรปถือสูง 50% ส่วนกลุ่มเอเชียยังมาไม่มากจึงมีโอกาสโต
9 พ.ย. 2555

ตลท.เผย 9 เดือนต่างชาติถือครองหุ้นไทย 3.6 ล้านล้าน ทำสถิติสูงสุดรอบ 3 ปี ยุโรปถือสูง 50% ส่วนกลุ่มเอเชียยังมาไม่มากจึงมีโอกาสโต
รายงานข่าวจากตลาดหลักทรัพย์แห่งประเทศไทย เปิดเผยว่า ภาพรวมการลงทุนในตลาดหุ้นไทยในรอบ 9 เดือนปี 2555 พบว่านักลงทุนต่างประเทศยังคงให้ความสนใจเข้ามาลงทุน โดยมียอดการถือครองหุ้นสูงถึง 3.6 ล้านล้านบาท หรือ 36.76% ของมูลค่าหลักทรัพย์รวมทั้งตลาด สูงสุดในรอบ 3 ปี (ปี 2553-2555) ซึ่งเป็นผลจากราคหุ้นที่สูงขึ้นตามดัชนีตลาดหลักทรัพย์ที่เพิ่มขึ้น 60.90%
การเข้ามาถือครองหุ้นของต่างชาตินั้นในปี 2555 มีนักลงทุนจาก 89 สัญชาติใน 5 ทวีป โดยนักลงทุนจากทวีปยุโรปมีมูลค่าการถือครองหุ้นรวมสูงสุดประมาณ 50% หรือ 1.79 ล้านล้านบาท ของมูลค่าการถือครองหุ้นรวมของนักลงทุนต่างประเทศทั้งหมด รองลงมาคือ นักลงทุนจากทวีเอเชีย อเมริกา แอฟริกา และออสเตรเลีย
ทั้งนี้ นักลงทุนจากสหราชอาณาจักร มีมูลค่าการถือครองรวมสูงสุดคิดเป็น 36.73% หรือ 1.32 ล้านล้านบาท รองลงมาคือ สิงคโปร์ อเมริกา เนเธอร์แลนด์ ฮ่องกง มอริเชียส ฝรั่งเศส สวิตเซอร์แลนด์ ออสเตรเลีย และลักเซมเบิร์ก โดยทั้งหมดนี้ถือหุ้นรวม 3.32 ล้านล้านบาท คิดเป็น 92% ของการถือครองของนักลงทุนต่างชาติทั้งหมด
ขณะที่นักลงทุนจากประเทศที่ประสบปัญหาวิกฤตเศรษฐกิจของยุโรป มีมูลค่าการถือครองเพียง 0.002% เท่านั้น 
สำหรับนักลงทุนจาก 9 ประเทศในกลุ่มอาเซียน มีมูลค่าการถือครองหุ้นรวม 7.87 แสนล้านบาท คิดเป็นเพียง 8.03% ของมูลค่าหลักทรัพย์รวมทั้งตลาด โดยส่วนใหญ่หรือประมาณ 91.78% ถือครองโดยนักลงทุนสถาบันหรือนิติบุคคล และถือครองโดยนักลงทุนบุคคลเพียง 8.22%เท่านั้น 
ด้านนักลงทุนสิงคโปร์ถือครองหุ้นไทยสูงสุดรวม 7.31 แสนล้านบาท หรือ 92.95% รองลงมาเป็นมาเลเซีย มีมูลค่าการถือครองหุ้นรวม 5.32 หมื่นล้านบาท คิดเป็น 6.80% และพบว่านักลงทุนจากสิงคโปร์และมาเลเซียส่วนใหญ่เป็นบริษัทแม่ของบริษัทจดทะเบียนในประเทศไทย 
ขณะที่นักลงทุนจากอีก 7 ประเทศ อันได้แก่ อินโดนีเซีย ฟิลิปปินส์ พม่า เวียดนาม บรูไน กัมพูชา และลาว มีมูลค่าการถือครองหุ้นรวมเพียง 1,958 ล้านบาท หรือ 0.25% ซึ่งการที่ไทยมีการเชื่อมโยงตลาดทุนอาเซียนและการเปิดประชาคมเศรษฐกิจอาเซียนในปี 2558 น่าจะเป็นโอกาสอันดีของผู้มีส่วนร่วมในตลาดทุนไทย อาทิ บริษัทหลักทรัพย์บริษัทจัดการลงทุน ในการขยายฐานนักลงทุนไปยังประเทศในกลุ่มอาเซียน